La Universitat de València obri una finestra al cor de la ciutat vella de l’Havana

## La Universitat de València obri una finestra al cor de la ciutat vella de l’Havana

Eugenio Chávez (esquerra) i Raúl Abeledo. FOTOS: Eva Máñez.

L’Observatori Cultural de la Universitat de València va organitzar el passat 26 de setembre, al Col·legi Major Rector Peset UV, la primera activitat oberta al públic del curs amb la presència del coordinador del macrofestival internacional ‘Habana Vieja Ciudad en Movimiento’, Eugenio Chávez, per a mostrar els secrets d’aquesta proposta artística singular.

‘Habana Vieja Ciudad en Movimiento’ és un macroprojecte cultural que, sota la direcció d’**Isabel Bustos**, responsable de la companyia cubana **Danza Teatro Retazos**, porta celebrant-se en el cor de la ciutat vella de l’Havana 28 anys. En l’actualitat, aquest festival, que ha arribat a reunir més de mil artistes provinents de fins a una vintena de països de tot el món, ha fet dels mateixos habitants de la ciutat els seus protagonistes.

Amb el títol ‘Gestió cultural en, des de i amb la ciutat: l’experiència de l’Havana’, el gestor cultural i programador de l’esdeveniment, **Eugenio Chávez**, va relatar en una conferència les bases d’aquest festival, com es forja cada any i el seu paper integrador de les arts en una forta tasca de treball social amb la comunitat. La visita de Chávez es va produir, a més, gràcies a la col·laboració del Col·legi Major Rector Peset de la UV i l’Associació Valenciana d’Amistat amb Cuba ‘José Martí’, i el suport de l’Ajuntament de València i Caixa Popular.

**Del somni artístic a la realitat social**  
Com explicava Eugenio Chávez, “‘Habana Vieja Ciudad en Movimiento’ naix com un somni de la seua directora per a prendre els carrers, l’espai urbà, i inspirar-se i compartir els seus treballs”.

Un somni que va aconseguir adoptar la forma de macroesdeveniment cultural convocant a artistes, fonamentalment de la dansa però també de tota índole de disciplines (arts plàstiques, escèniques, folklore, etcètera), procedents de totes les parts del món: Llatinoamèrica (Mèxic, Colòmbia, l’Argentina, l’Uruguai…), Vietnam, Europa (Suècia, Espanya, Portugal…)…

‘Habana Vieja Ciudad en Movimiento’ se celebra el mes d’abril i comparteix lliurement i gratuïtament tota l’activitat amb el públic que vulga gaudir de cadascun dels espectacles presents en parcs, places, carrers, així com a les cases-museu, teatres i centres culturals, perquè un dels seus objectius també és “posar en valor l’arquitectura urbana” d’un lloc històric declarat Patrimoni Cultural de la Humanitat.

Però potser el que li fa més particular és el seu enfocament comunitari i divers, sent els habitants de la ciutat vella de l’Havana els “protagonistes absoluts” d’aquesta cita artísticocultural, els qui gaudeixen o participen activament en els tallers magistrals que es proposen “en cada cantonada, en cada racó de l’espai natural de la ciutat”, especialment, a la població més major o a la més jove, fins i tot a la infantil.

Organitzat per la Compañía Danza Teatro Retazos de l’Havana, amb el suport institucional de l’Oficina del Historiador de la Ciudad i del Ministeri de Cultura cubà, el festival ‘Habana Vieja Ciudad en Movimiento’, en paraules del seu programador, és un esdeveniment “ambiciós” i, per tant, requereix un treball ardu i incessant al llarg de tot l’any que parteix de l’anàlisi de la situació sociocultural de la ciutat per a oferir després aquells instruments que mantenen vius els carrers, d’acord amb la cultura que atresora el nucli urbà i que, des de l’Oficina del Historiador, s’està recuperant a través de la restauració i rehabilitació dels espais arquitectònics, així com el treball social i cultural que es realitza i que es troba en constant desenvolupament.

No obstant això, malgrat tot el seu esforç per portar a València un tros d’‘Habana Vieja Ciudad en Movimiento’, Eugenio Chávez reconeixia que aquest és “un festival difícil d’explicar; és un festival per a viure’l, no per a explicar-lo; és per a compartir els carrers del centre històric de la ciutat vella de l’Havana, una ciutat que és acollidora per a l’art i que també té molt d’art que oferir-ne, una ciutat afectuosa i feliç, una eina de creació, una finestra oberta” a la cultura pròpia i internacional.

Després de la intervenció d’Eugenio Chávez, s’inicià un debat amb el públic que moderà el responsable de l’Observatori Cultural UV, **Raúl Abeledo**.

Imatges: 

Arxivat en:

, Conferències i debats
, Fundació General UV

## Altres Notícies

Col·loqui a La Nau amb motiu dels 100 anys d’Arqueologia a la Universitat de València

Col·loqui amb Isabel Morant a La Nau sobre la intel·lectual i matemàtica francesa Mme du Châtelet

L’Escola Europea Lluís Vives de la UV analitza les profundes transformacions econòmiques i geopolítiques en dos col·loquis a La Nau

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar